**Dependenta de droguri, un obstacol in controlul infectiei HIV**

Simona Iacob, Diana Iacob, Manole Cojocaru

Institutul national de boli infectioase “prof dr Matei Bals”, Bucuresti

Universitatea de Medicina si farmacie “Carol Davila”, Bucuresti

Universitatea Titu Maiorescu , Bucuresti

Consumul de droguri, in functie de doza si durata administrarii induce intoxicatia acuta sau dezvoltarea unui sindrom de dependenta cronica, care este substratul unor modificari cerebrale toxice si metabolice in general ireversibile. Aceste modificari sunt urmate de manifestari neuropsihice din ce in ce mai grave, care perturba viata familiala si personala a tuturor celor care consuma droguri dar are si implicatii sociale si epidemiologice deosebite.

Consumatorii de droguri reprezinta un grup extrem de expus bolilor infectioase. Astfel, se considera ca acestia sunt de 22 ori mai expusi riscului de a se infecta HIV. Mai mult, 7-14% dintre pacientii cu infectie HIV au capatat boala prin consum de droguri iar 30% dintre pacientii HIV pozitivi sunt utilizatori activi de droguri. In Europa de Est exista cea mai mare prevalenta a infectiilor HIV printre consumatorii de droguri (22.9%), cu mult peste prevalenta acestora din SUA, tara cu cel mai mare consum de droguri din lume. Numarul mare de infectati HIV in randul consumatorilor de droguri face ca acestia sa reprezinte un risc major pentru societate prin posibilitatea de transmitere atat a virusului HIV cat si a virusurilor hepatitice. Posibilitatea de transmitere este legata de consumul de droguri injectabile, care face posibila transmiterea parenterala a acestor virusuri, dar si de comportamentul sexual lipsit de inhibitii, sau prostitutia, care fac posibila si transmiterea sexuala. La acestea se adauga lipsa serviciilor sociale sau medicale pe care societatea le ofera consumatorilor de droguri infectati HIV si de multe ori, chiar refuzul acestora de a solicita ajutorul medical.

Consumul de droguri accentueaza tulburarile neurocognitive datorate HIV si scurteaza drumul spre dementa al acestor pacienti iar infectiile cutanate, cardiace sau pulmonare asociate cu administrarea drogurilor injectabile, cresc mortalitatea in mod necontrolabil. Greu de tratat si de monitorizat, consumatorii de droguri infectati HIV, reprezinta o categorie care mentine lantul de transmitere al infectiei HIV atat prin dificultatile de monitorizare si de tratament antiretroviral cat si prin lipsa de educatie care sa permita profilaxia partenerilor sexuali. Indiferent de categoria din care fac parte drogurile (stimulante de tip cocaina/amfetamine, sedative de tip heroina/opiacee sau halucinogene de tip marijuana/LSD), cat si de modalitatea de administrare a drogului, efectele neuropsihice ale acestora sunt dezastruoase, tratamentul dependentei este extrem de dificil si complex si el trebuie obligatoriu asociat tratamentului antiretroviral.

Evolutia infectiei HIV este in final strans legata de stapanirea efectului de dependenta prin psihoterapie permanenta, de tratamentul substitutiv (acolo unde el exista) si de sprijinul efectiv pe care il poate acorda famila sau societatea. In aceste grupuri trebuie sa existe programe extinse de depistare activa, consiliere si tratament a infectiei HIV. In plus, cei care nu sunt inca infectati trebuie sa primeasca profilaxia HIV preexpunere si sa fie evaluati periodic. Toate acestea conduc la un efort financiar mare, pe care multe tari nu si-l pot permite. In present modelul de tratament si integrare in societate a acestor pacienti are la baza principiile “Harm reduction”, care sunt axate pe intelegerea pacientului si supravegherea psihiatrica permanenta si nu pe stigmatizare. Cunoasterea acestor principii si aplicarea lor ar putea sa redea societatii si familiei macar o parte a pacientilor infectati HIV, implicati in consumul de droguri.